**AIŠKINAMASIS RAŠTAS**

**PRIE SKUODO RAJONO SAVIVALDYBĖS TARYBOS SPRENDIMO PROJEKTO**

**DĖL SAVIVALDYBĖS TURTO INVESTAVIMO DIDINANT UŽDAROSIOS AKCINĖS BENDROVĖS „SKUODO VANDENYS“ ĮSTATINĮ KAPITALĄ**

2025 m. birželio 17 d. Nr. T10-166

Skuodas

**1. Parengto sprendimo projekto tikslas ir uždaviniai.**

Vadovaudamasi Lietuvos Respublikos vietos savivaldos įstatymu Skuodo rajono savivaldybės taryba 2016 m. vasario 19 d. sprendimu Nr. T9-35 „Dėl uždarosios akcinės bendrovės „Skuodo vandenys“ paskyrimo viešuoju geriamojo vandens tiekėju, nuotekų ir paviršinių nuotekų tvarkytoju“ pavedė UAB „Skuodo vandenys“ (toliau – Bendrovė) Skuodo rajono savivaldybės teritorijoje vykdyti geriamojo vandens tiekimą ir nuotekų tvarkymą. Atsižvelgiant į Bendrovės pateiktus finansinių ataskaitų rinkinių duomenis, siūloma Savivaldybės, kaip vienintelės Bendrovės akcininkės, piniginiu įnašu padidinti Bendrovės įstatinį kapitalą išleidžiant naujų akcijų, kad būtų užtikrintas tinkamas geriamojo vandens tiekimo ir nuotekų tvarkymo funkcijų vykdymas Savivaldybės teritorijoje. Investicijas UAB „Skuodo vandenys“ atliks 2025-2026 m.:

Kunigiškių kvartalo Skuodo m. geriamojo vandens ir nuotekų infrastruktūros 1-ojo etapo (Senamiesčio g. – apie 260 m. ilgio atkarpa) darbams. Įrengus infrastruktūrą bus sudarytos sąlygos prisijungti prie centralizuotų tinklų 9 sklypų savininkams.

Statybininkų gatvės Skuodo m. vandens tinklų (2\*63mm diametro 500 m. ilgio naujų tinklų tarp šulinių, esančių adresu 5D ir 4B) rekonstrukcijos darbams. Atlikus numatytus darbus, Statybininkų gatvėje jau artimiausiu metu bus sukurtos galimybės prisijungti 2 įmonėms, o ateityje prisijungti turės galimybę ir daugiau klientų;

Sportininkų gatvės Mosėdžio mstl. vandentiekio tinklų (50-63 mm diametro apie 490 m ilgio naujų tinklų) rekonstrukcijos darbams. Šioje atkarpoje naujų klientų nebus prijungta, bet tai labiausiai avaringa teritorija Mosėdyje. Gyventojai nukenčia ne tik dėl vandens tiekimo pertrūkių, bet ir vandens kokybės nestabilumo, o bendrovei tai yra didelių nuostolių šaltinis;

Žemaičių g. Rukų gyvenvietėje vandentiekio tinklų (50-63 mm diametro 550 m ilgio naujų tinklų) rekonstrukcijos darbams. Šioje atkarpoje naujų klientų nebus prijungta, bet tai labiausiai avaringa teritorija Rukų gyvenvietėje. Gyventojai nukenčia ne tik dėl vandens tiekimo pertrūkių, bet ir dėl vandens kokybės nestabilumo, o bendrovei tai yra didelių nuostolių šaltinis;

UAB „Skuodo vandenys“ svarbiausių objektų (Skuodo m. 1-os ir 2–os vandenvietės) infrastruktūros fizinės ir veiklos apsaugos reikalavimų įvykdymo darbams pagal 2024-12-03 Lietuvos Respublikos Aplinkos ministro įsakymą Nr. D1-423 reikalinga – 20 tūkstančių eurų.

Aukščiau numatytiems darbams reikalinga bendra suma sudaro apie 200 tūkstančių eurų. Detali ataskaita apie faktines darbų kainas bus pateikta atlikus viešųjų pirkimų procedūras ir sudarius su rangovais sutartis.

**2. Siūlomos teisinio reguliavimo nuostatos.**

Bendrovės steigėjas ir vienintelis akcininkas yra Skuodo rajono savivaldybė, atstovaujama Skuodo rajono savivaldybės tarybos. Lietuvos Respublikos vietos savivaldos įstatymo 15 straipsnio 2 dalies 19 punktas įtvirtina išimtinę savivaldybės tarybos kompetenciją – sprendimų dėl disponavimo savivaldybei nuosavybės teise priklausančiu turtu priėmimą. Šio įstatymo 63 straipsnis nustato, kad savivaldybei nuosavybės teise priklausančio turto savininko funkcijas, susijusias su savivaldybei nuosavybės teise priklausančiu turtu, remdamasi įstatymais, įgyvendina savivaldybės taryba.

Lietuvos Respublikos valstybės ir savivaldybių turto valdymo, naudojimo ir disponavimo juo įstatyme numatyta, kad sprendimą dėl savivaldybei nuosavybės teise priklausančio turto investavimo priima savivaldybės taryba, ir kad savivaldybei nuosavybės teise priklausančio turto kaip įnašo perdavimas galimas tik didinant savivaldybės valdomos uždarosios akcinės bendrovės įstatinį kapitalą.

Lietuvos Respublikos akcinių bendrovių įstatyme numatyta, kad sprendimą dėl įstatinio kapitalo didinimo gali priimti visuotinis akcininkų susirinkimas, kurio teises bendrovėje įgyvendina savivaldybės vykdomoji institucija. Bendrovės įstatinis kapitalas papildomais akcininkų įnašais, vadovaujantis minėtu įstatymu, didinamas tik išleidžiant naujas akcijas. Minėto įstatymo 49 straipsnio 5 dalis nustato, kadpirmumo teisę įsigyti bendrovės išleidžiamų akcijų gali bendrovės akcininkai proporcingai nominaliai vertei akcijų, kurios jiems nuosavybės teise priklauso visuotinio akcininkų susirinkimo, priėmusio sprendimą padidinti įstatinį kapitalą papildomais įnašais.

Sprendimo investuoti valstybės ir savivaldybių turtą priėmimo tvarkos apraše numatyta, kad pasiūlymus savivaldybės tarybai dėl sprendimo investuoti savivaldybės turtą priėmimo teikia savivaldybės vykdomoji institucija.

**3. Laukiami rezultatai**.

Viena iš savivaldybės savarankiškųjų funkcijų yra geriamojo vandens tiekimo ir nuotekų tvarkymo organizavimas. Savivaldybės teritorijoje viešąjį geriamojo vandens tiekimą ir nuotekų tvarkymą vykdo savivaldybės valdoma UAB „Skuodo vandenys“.

Savivaldybės piniginis įnašas Bendrovei sudarys sąlygas užtikrinti kokybišką geriamojo vandens tiekimo, nuotekų tvarkymo paslaugų kokybę ir tinkamos infrastruktūros kūrimą, eksploatavimą bei priežiūrą, Lietuvos Respublikos įstatymuose ir Vyriausybės nutarimuose nustatytų savivaldybės funkcijų atlikimą.

**4. Lėšų poreikis sprendimui įgyvendinti ir jų šaltiniai.**

199 999,95 Eur, savivaldybės biudžeto lėšos.

**5. Sprendimo projekto autorius ir (ar) autorių grupė.**

Rengėja – Statybos, investicijų ir turto valdymo skyriaus vyresnioji specialistė Simona Karečkaitė.

Pranešėjas – Statybos, investicijų ir turto valdymo skyriaus vedėjas Vygintas Pitrėnas.

Į posėdį kviesti UAB „Skuodo vandenys“ direktorių Virgilijų Radvilą.